Os crovates yeran establitos en as riberas d'os ríos Drave y Save en o sieglo VIII. Se diz que estió o emperador Heraclio qui permitió d'establir-se a crovates y serbios a lo sud d'o Danubio pa esfender a muga con os avaros como etnia-tampón. Con vicins tan periglosos como os avaros os crovates aceptoron a protección d'os francos carolinchios, pero se'n independizoron con Trpimir, que entre l'anyo 845 y l'anyo 864 reinó con o títol de Dux Croatorum (a primera mención historica d'o pueblo crovate como tal). Tomislav reinó entre l'anyo 910 y 928 y prenió o títol de Rex Croatorum en 925, títol reconoixito por o Papa, y estió aliato d'o Imperio Bizantín. En l'anyo 927 os crovates vencioron a un exercito invasor bulgaro ninviato por Simeón I.